Csúcson az orosz járvány, de Putyin szerint nem kell lezárás, hatékonyak az eddigi intézkedésések
Oroszország nem készül országos karantén bevezetésére a koronavírus-járvány miatt, a hatóságok által bevezetett intézkedések hatékonynak bizonyultak - jelentette ki Vlagyimir Putyin orosz elnök egy csütörtöki virtuális befektetési fórumon, miközben az újonnan kimutatott fertőzések száma újabb rekordot döntött, és megközelítette a 18 ezret.
Nem tervezünk totális korlátozásokat, úgynevezett országos karantént bevezetni, amikor a gazdaság, az üzleti tevékenység gyakorlatilag teljesen leáll
- mondta Putyin. Megismételte, hogy Oroszország számára az emberek, a családok egészségének védelme jelenti a prioritást. Hozzátette, hogy megítélése szerint Oroszországban sikerült enyhíteni a járványnak a gazdaságra gyakorolt hatását. Elmondta, hogy a Covid-19 elleni vakcinagyártást a kapacitáshiány hátráltatja. Hozzátette, hogy Moszkva kész az oltóanyag külföldi gyártására.
Az elnök szerint a tömeges vakcináció az év vége felé kezdődhet meg Oroszországban. Azt hangoztatta, hogy mindkét orosz védőoltás, a Gamaleja Intézet Szputnyik V-je, mind a Vektor EpiVacCoronája megfelel a biztonságosság és a hatékonyság követelményének.
Dmitrij Peszkov, a Kreml szóvivője viszont újságíróknak elismerte, hogy Oroszország több régiója a kritikus ponthoz érkezett az új koronavírus elleni küzdelemben. Mint mondta, a Kreml érzékeli, hogy az egészségügyre maximális terhelés nehezedik a Covid-19 terjedése elleni küzdelemben, és több régióban a rendelkezésre álló kórházi ágyak több mint 90 százaléka már foglalt.
Felhívta a figyelmet, hogy megnőtt az orvosok és a gyógyszerek iránti igény, "ami nagyon nagy nehézségeket teremt". Hozzátette, hogy a járvány kezeléséért felelős tisztségviselők és szolgálatok gyakorlatilag megszakítás nélkül dolgoznak. Tatyjana Golikova miniszterelnök-helyettes a szerdai virtuális kormányülésen azt mondta, hogy 38 régióban növekszik a megbetegedések száma, további 18-ban instabil, 29-ben pedig viszonylag stabil a járványhelyzet. Közölte, hogy öt régióban az ágyak több mint 95 százaléka, 16-ban pedig több mint a 90 százaléka foglalt már.
Oroszországban az igazolt új koronavírus-fertőzöttek száma az elmúlt napon 17 717-tel 1 581 693-ra emelkedett a csütörtökön közzétett hivatalos adatok szerint, ami új rekordot jelent a napi növekményben. A terjedés mértéke 1,1 százalékos, az új esetek 26,5 százaléka tünetmentes.
Szergej Szobjanyin, Moszkva polgármestere a Rosszija 24 hírtelevíziónak kijelentette, hogy a fővárosban stabilizálódott a járványhelyzet, "az elmúlt hetekben a fő mutatók növekedése csaknem egytizedére lassult", a kórházból kiírt betegek száma pedig meghaladja azokét, akiket ápolásra szállítanak be. Szobjanyin szerint a közösségi közlekedésben utazóknak 90, a bolti vásárlóknak pedig 80 százaléka visel kesztyűt és maszkot. Ufában, Baskírföld székvárosában csütörtökön közölték, hogy koronavírus-fertőzés következtében elhunyt Ulfat Musztafin, a város 62 éves polgármestere.
járvány, vlagyimir putyin, oroszország, koronavírus